b'\n_START_ARTICLE_\nTy\xc3\xb6n Valta (Helsinki)\n_START_PARAGRAPH_\nTy\xc3\xb6n Valta oli Helsingiss\xc3\xa4 vuosina 1917\xe2\x80\x931919 ilmestynyt oikeistososiaalidemokraattien sanomalehti._NEWLINE_Vihtori Kososen johtamat SDP:n revisionistit perustivat Ty\xc3\xb6n Vallan vuoden 1917 yleislakon j\xc3\xa4lkeen. Sen teht\xc3\xa4v\xc3\xa4n\xc3\xa4 oli vastustaa puolueen radikalisoitumista. Samaa linjaa edusti viipurilainen It\xc3\xa4-Suomen Ty\xc3\xb6mies. Lehti oli sis\xc3\xa4llissodan aikana punaisten lakkauttama, mutta alkoi ilmesty\xc3\xa4 uudelleen sodan j\xc3\xa4lkeen. Ty\xc3\xb6n Valta ei ollut miss\xc3\xa4\xc3\xa4n vaiheessa SDP:n virallinen \xc3\xa4\xc3\xa4nenkannattaja, ja sen taustaryhm\xc3\xa4 suunnitteli bol\xc5\xa1evismin vastaisen sosialistipuolueen perustamista. Sosialistinen Ty\xc3\xb6puolue perustettiin vuoden kest\xc3\xa4neen valmisteluvaiheen j\xc3\xa4lkeen kes\xc3\xa4kuussa 1919, ja Ty\xc3\xb6n Vallasta tehtiin puolueen \xc3\xa4\xc3\xa4nenkannattaja._NEWLINE_Ty\xc3\xb6n Valta ilmestyi eri aikoina yhdest\xc3\xa4 kuuteen kertaan viikossa. Sen toimittajana ja aluksi my\xc3\xb6s julkaisijana oli Vihtori Kosonen. Vuonna 1919 julkaisijayhti\xc3\xb6ksi perustettiin Sanomalehti Oy Ty\xc3\xb6nvalta. Osakeyhti\xc3\xb6 teki pian konkurssin.'